b"\n_START_ARTICLE_\nMasjoan (Espinelves)\n_START_SECTION_\nDescripci\xc3\xb3\n_START_PARAGRAPH_\nEdifici civil. Masia de planta rectangular (22 x 26), coberta a dues vessants i amb el carener perpendicular a la fa\xc3\xa7ana, situada a migdia. Consta de planta baixa, dos pisos i golfes. Es troba assentada en un pendent de sud a nord. La fa\xc3\xa7ana, que d\xc3\xb3na directament al primer pis, amb un gran portal dovellat i dues finestres a la planta. A la resta hi ha obertures de diferents mides amb ampits motllurats. A la part dreta s'hi adossa un cos rectangular (6 x 18), cobert a una vessant \xc3\xa0mplia i un r\xc3\xa0fec amb portal a la planta i porxos sostinguts per pilars de pedra al primer pis. A m\xc3\xa0 dreta s'hi adossa un altre cos de la mateixa llargada i m\xc3\xa9s ample, amb un terrat al primer pis i depend\xc3\xa8ncies agr\xc3\xadcoles, que junt amb l'altre cos, formen la lli\xc3\xa7a, tancada per dos pilars amb motllures a manera de capitell. A totes les fa\xc3\xa7anes hi ha diverses finestres emmarcades per carreus de pedra. A la fa\xc3\xa7ana de ponent, a nivell del primer i segon pis, s'obren dos nivells de porxos d'arc de mig punt sostinguts per pilars, formant galeries al primer pis, i nom\xc3\xa9s a manera de porxos al segon pis.\n_START_SECTION_\nHist\xc3\xb2ria\n_START_PARAGRAPH_\nAntic mas que apareix en la documentaci\xc3\xb3 del monestir de Sant Lloren\xc3\xa7 del Munt, aix\xc3\xad sabem que el 1337 aquest mas, per diferents deixes i compres, pertanyia al prior de la can\xc3\xb2nica. Aix\xc3\xad pertanyien al monestir, a m\xc3\xa9s del mas, les seves terres  i fins als drets de subjecci\xc3\xb3 personal o de remen\xc3\xa7a. Al segle XIV s'ampli\xc3\xa0 aquest patrimoni i arribaren a posseir tota la parr\xc3\xb2quia. No sabem si Masjoan qued\xc3\xa0 despoblat pels estralls de la pesta negra, per\xc3\xb2 en els fogatges del 1553 trobem registrat un tal STEVE TANYEDES alies MASJOAN._NEWLINE_En aquesta masia hi va viure el notable naturalista Mari\xc3\xa0 Masferrer i Rierola (1856-1923), convertint el mas en un notable jard\xc3\xad bot\xc3\xa0nic. Tamb\xc3\xa9 s'hi conserven molts ocells dissecats. Actualment \xc3\xa9s un centre important d'explotaci\xc3\xb3 de con\xc3\xadferes, tant pel que fa a planters com a repoblaci\xc3\xb3._NEWLINE_Dades constructives, donades pel propietari:_NEWLINE_-Porxos: 1763-76._NEWLINE_-Arrebossat a finals del segle XIX._NEWLINE_-Reformes recents a la teulada._NEWLINE_Conserven documentaci\xc3\xb3 des del segle XII."